הוועדה המסדרת, כנסת 22, פרוטוקול מספר 5, 2019-11-18 10:00

אברהם (אבי) ניסנקורן: בוקר טוב, אנחנו פותחים את הישיבה.

אברהם (אבי) ניסנקורן: יש לנו ישיבה קצרה על תקציב הכנסת.

אברהם (אבי) ניסנקורן: קיבלתם את סדר היום המקורי.

אברהם (אבי) ניסנקורן: בסדר היום המקורי היה צריך להקים שתי ועדות מיוחדות.

אברהם (אבי) ניסנקורן: הליכוד ביקש אתמול לעכב את זה ביום, יומיים בגלל איזו שהיא טעות בהבנה פנימית אצלם, לכן כיבדתי את הבקשה הזאת.

אברהם (אבי) ניסנקורן: אנחנו מדברים כרגע על תקציב הכנסת.

אברהם (אבי) ניסנקורן: נמצא פה חשב הכנסת.

אברהם (אבי) ניסנקורן: הקמת הוועדה המשותפת מתחייבת מעצם העובדה שאין לנו ועדות קבועות.

אברהם (אבי) ניסנקורן: תיקון החוק מגיע בגלל שהחשבות רוצה לעשות העברת כספים משנה לשנה.

חיים אבידור: יש לנו עודפים כלואים בשנת 2018 שאין לנו איך להעביר לשנת 2019, וזה מעצם העובדה שאין לנו ועדת תקציב.

חיים אבידור: ביקשנו שיעשו איזו שהיא הוראת שעה, שיאפשרו את העברת העודפים האלה משנת 2018 לשנת 2019.

חיים אבידור: חלק מהעודפים הם עודפים מחויבים, חלק הם עודפים לא מחויבים אבל מיועדים.

מאיר כהן: כמה?

חיים אבידור: אנחנו מדברים על העברה של 311 מיליון שקל.

מאיר כהן: כמה מחויבים מתוכם?

חיים אבידור: 100 מיליון מחויבים.

חיים אבידור: 200 מיליון שקל הם עודפים מיועדים – חלקם לתביעות משפטיות שעומדת בהן הכנסת, חלקם לבניית מוזיאון הכנסת, חלקם למערכות אבטחה שנמצאות עכשיו בהליך מכרזי אך אין עדיין זוכה - הליך שכבר מתגלגל כמה שנים בגלל הסיבוך שלו.

חיים אבידור: כל הדברים האלה הם עודפים שתקצבנו, ייעדנו לפרויקטים מסוימים ואנחנו מגלגלים משנה שעברה לשנה הזאת.

מאיר כהן: אדוני, אתה יכול לציין מה הסכום שהוא לא מיועד, שהוא לא מתוכנן?

חיים אבידור: לא ביקשנו את העברה שלו בשלב זה - מדובר בעוד 100 מיליון שקל.

אחמד טיבי: אולי להעלות את השכר של היועצים והעוזרים.

מיכל (מיקי) חיימוביץ': למה אנחנו לא מעבירים גם אותם?

אברהם (אבי) ניסנקורן: אנחנו היום דנים רק על פטור מחובת הנחה, אנחנו לא בדיון מהותי.

אברהם (אבי) ניסנקורן: החוק המקורי אומר: ועדת הכנסת וועדת הכספים, אבל היום יש את ועדת הכספים הזמנית ואת הוועדה המסדרת.

אברהם (אבי) ניסנקורן: בפרטים ידונו בוועדה המשותפת.

תמר זנדברג: זו כנסת שנייה שלא מחוקקת.

תמר זנדברג: אנחנו מתכנסים עכשיו לפטור מחובת הנחה בחוק היחיד שהכנסת ה-22 והכנסת ה-21 מחוקקות - בשביל מה?

תמר זנדברג: להעביר 300 מיליון שקל מתקציב הכנסת.

תמר זנדברג: אני חייבת להגיד שכשקיבלתי את זה אתמול, שאלתי את מנהלת הסיעה אם מדובר בתקציב המדינה או בתקציב הכנסת.

תמר זנדברג: חשבתי שמשלמים לפסיכולוגים בעוטף עזה, חשבתי שמעבירים כסף נוסף למערכת הבריאות.

תמר זנדברג: תקציב הכנסת?

תמר זנדברג: אני היחידה שמרגישה פה לא נוח שאנחנו מתכנסים עכשיו בשביל פטור מחובת הנחה?

תמר זנדברג: את זה הכנסת מחוקקת ביומיים בהם ראש הממשלה מסית נגד 20% מאזרחי המדינה?

תמר זנדברג: אולי נחוקק חוק אבטחה לחברי הכנסת הערבים, תשלום לזה, זה נראה לי צורך הרבה יותר חיוני כרגע מאשר הדבר הזה.

אברהם (אבי) ניסנקורן: ועדת הכספים מתפקדת ועושה העברות.

תמר זנדברג: ראינו.

תמר זנדברג: לשם באים ראשי רשויות, לשם באים אנשים עם מחלות מסל הבריאות, וכל פעם אומרים להם: אנחנו פה עושים רק שיבר קטן, שמים פלסטר על מה שדחוף, אנחנו לא מטפלים, לא מחוקקים, לא כלום.

תמר זנדברג: את זה נחוקק עכשיו, איזה פרצוף יש לנו?

אברהם (אבי) ניסנקורן: ועדת הכספים קיימת בשביל לעשות העברות בשירות המדינה.

אברהם (אבי) ניסנקורן: אין כרגע ועדה מקבילה לתקציב הכנסת.

אברהם (אבי) ניסנקורן: לוועדת הכספים אין סמכות לעשות את זה.

אברהם (אבי) ניסנקורן: יש פה פרוצדורה מתחייבת.

תמר זנדברג: מה זו "פרוצדורה"?

תמר זנדברג: הרי בסוף הדמוקרטיה נמצאת בפרוצדורה.

תמר זנדברג: אני היחידה שמרגישה לא נעים לשבת פה ולהצביע על הדבר הזה עכשיו?

תמר זנדברג: בזה אנחנו מתעסקים?

אברהם (אבי) ניסנקורן: יש דברים שחייבים לעשות.

אברהם (אבי) ניסנקורן: אין מה לעשות, הכנסת חייבת להמשיך לתפקד.

תמר זנדברג: זה הדבר הראשון?

אברהם (אבי) ניסנקורן: זה לא הדבר הראשון.

אברהם (אבי) ניסנקורן: את יודעת שרציתי להקים שתי ועדות שהליכוד עוצר אותן כרגע, אני מקווה שזה ישתחרר תוך יום, יומיים.

תמר זנדברג: אז אשכרה זה הדבר היחיד.

תמר זנדברג: חשבתי שלפחות נקים ועדה על האלימות שאולי הייתה דנה באלימות של ראש הממשלה כלפי אזרחי המדינה, אבל לא, אנחנו מעבירים כסף לתקציב הכנסת.

תמר זנדברג: אדוני החשב, סליחה, כל אחד רואה מהזווית שלו, אני מבינה את זה לגמרי, זה לא אישי נגד מישהו.

תמר זנדברג: אני מדברת עלינו, חברי הכנסת, שאפילו ועדה שהייתה על סדר היום אתמול אנחנו לא מקימים.

תמר זנדברג: אנחנו לא עושים כלום חוץ מלטפל בתקציב של עצמנו?

אברהם (אבי) ניסנקורן: לא הייתי אומר את זה.

אברהם (אבי) ניסנקורן: הישיבה היום היא על זה.

אברהם (אבי) ניסנקורן: אני מקווה שתהיה בעוד יום, יומיים ישיבה על דברים נוספים.

אברהם (אבי) ניסנקורן: אני מניח שגם מחר תהיה ישיבה בוועדה על נושא אחר.

אברהם (אבי) ניסנקורן: אנחנו כרגע מקיימים דיון על זה.

בועז טופורובסקי: אם לא נעביר את העודפים הם יחזרו לתקציב המדינה, נכון?

אברהם (אבי) ניסנקורן: אתה לא יכול לנצל אותם ב-2019.

חיים אבידור: הם יימחקו, הם לא יחזרו לתקציב המדינה.

חיים אבידור: אם לא תעביר את העודפים, יכול להיות שגם לא יהיה כסף לשלם את החשמל.

אברהם (אבי) ניסנקורן: אנחנו נעבור להצבעה על פטור מחובת הנחה להצעת חוק יסודות התקציב, הוראת השעה שמונחת לפניכם.

אברהם (אבי) ניסנקורן: מי בעד, מי נגד, נמנע?

אברהם (אבי) ניסנקורן: בעד – 10

אברהם (אבי) ניסנקורן: נמנעים – 1